IZVEDBENA UREDBA KOMISIJE (EU) 2023/130

z dne 18. januarja 2023

o določitvi pravil za izvajanje Uredbe (EU) 2021/2115 Evropskega parlamenta in Sveta o predstavitvi vsebine letnega poročila o smotrnosti

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (1) ter zlasti člena 134(14) in člena 150(3) navedene uredbe,

ob upoštevanju naslednjega:

(1) Uredba (EU) 2021/2115 določa pravni okvir za skupno kmetijsko politiko (SKP) na podlagi modela izvajanja, ki je usmerjen v smotrnost. Navedena uredba določa specifične cilje Unije, ki jih je treba doseči s SKP. Opredeljuje tudi vrste intervencij in skupne zahteve Unije, ki se uporabljajo za države članice, hkrati pa državam članicam omogoča prožnost pri oblikovanju intervencijskih strategij, da se upoštevajo njihove lokalne razmere, potrebe in notranje ureditve. Navedena uredba določa, da imajo države članice večjo odgovornost glede tega, kako izpolnjujejo specifične cilje SKP in dosegajo ciljne vrednosti, vključno z zagotavljanjem skladnosti različnih orodij v strateškem načrtu SKP.

(2) Člen 128 Uredbe (EU) 2021/2115 določa, da je treba vzpostaviti okvir smotrnosti, ki bo omogočal poročanje, spremljanje in vrednotenje smotrnosti strateških načrtov SKP med njihovim izvajanjem, vključno z rednim poročanjem o smotrnosti in dejavnostih spremljanja. V skladu s členom 129, točki (b) in (c), navedene uredbe morajo cilji okvira smotrnosti spremljati napredek pri doseganju ciljnih vrednosti strateških načrtov SKP ter oceniti vpliv, učinkovitost, uspešnost, ustreznost in usklajenost intervencij strateških načrtov SKP.

(3) Države članice morajo kot bistveni element okvira smotrnosti v skladu s členom 134 Uredbe (EU) 2021/2115, členom 9(3), točka (b), in členom 10 Uredbe (EU) 2021/2116 Evropskega parlamenta in Sveta (2) predložiti letno poročilo o smotrnosti izvajanja strateškega načrta SKP, ki vsebuje kvantitativne in kvalitativne informacije, pomembne za smotrnost njihovih strateških načrtov SKP.

(4) Za zagotovitev, da se vsebina letnih poročil o smotrnosti učinkovito odziva na cilje okvira smotrnosti iz člena 129 Uredbe (EU) 2021/2115, bi morala njegova struktura omogočati zagotavljanje informacij, pomembnih za smotrnost v zvezi z vsakim specifičnim ciljem SKP in v zvezi s horizontalnimi elementi iz navedene uredbe, ki vplivajo na izvajanje strateškega načrta SKP kot celote.

(5) V skladu s členom 124(3), točki (a) in (b), ter členom 124(4), točka (b), Uredbe (EU) 2021/2115 odbor za spremljanje preverja napredek pri izvajanju strateškega načrta SKP in izda mnenje o letnih poročilih o smotrnosti. Letno poročilo o smotrnosti bi zato moralo vsebovati vse kvalitativne in kvantitativne informacije, vključno s težavami, ki vplivajo na napredek in smotrnost strateškega načrta SKP v danem proračunskem letu, da lahko odbor za spremljanje pripravi mnenje o letnem poročilu o smotrnosti.

(6) V skladu s členom 136 Uredbe (EU) 2021/2115 se letna poročila o smotrnosti uporabljajo tudi kot ključni element za preučitev smotrnosti strateških načrtov SKP na letnih pregledovalnih sejah. Informacije iz letnih poročil o smotrnosti so podlaga za dvoletni pregled smotrnosti iz člena 135 navedene uredbe.

(7) Člen 11(6) Uredbe (EU) 2021/2115 določa, da morajo države članice v letnih poročilih o smotrnosti Komisijo obvestiti o skupnem številu hektarov, za katere je bila podpora dejansko izplačana za oljnice, na katere se nanaša memorandum o soglasju iz člena 11(1) navedene uredbe.

(8) Člen 137 Uredbe (EU) 2021/2115 določa, da morajo države članice, ki odobrijo posebno plačilo za bombaž iz naslova III, poglavje II, oddelek 3, pododdelek 2, navedene uredbe, do 15. februarja 2025 in do 15. februarja vsako naslednje leto do leta 2030 Komisiji zagotoviti informacije o izvajanju tega plačila v preteklem proračunskem letu.

(9) Člen 138 Uredbe (EU) 2021/2115 določa, da morajo države članice, ki odobrijo prehodno nacionalno pomoč iz člena 147 navedene uredbe, do 15. februarja 2025 in nato do 15. februarja vsako naslednje leto do leta 2030 Komisiji zagotoviti informacije o izvajanju te pomoči v preteklem proračunskem letu.

(10) Zato morajo države članice v letnem poročilu o smotrnosti navesti vse kvantitativne in kvalitativne informacije iz člena 134 Uredbe (EU) 2021/2115 ter za proračunski leti 2024 in 2026 utemeljitve za odstopanja od mejnikov iz člena 135(2) navedene uredbe.

(11) Zato bi morale države članice v letnem poročilu o smotrnosti navesti kvantitativne informacije iz člena 134(5) Uredbe (EU) 2021/2115, vključno z odhodki, kot so navedeni v letnih izkazih ter zadevajo realizirane učinke, in sankcijami ali drugimi zmanjšanji, za EKSRP pa ukinjeno financiranje ali izterjane zneske iz člena 134(5), točka (b), navedene uredbe. To Komisiji omogoča, da preveri izračun uskladitve, ki so jo predložile države članice, med bruto odhodki, ki zadevajo učinke iz člena 134(5), prvi pododstavek, točka (a), Uredbe (EU) 2021/2115, in zneski, prijavljenimi v letnih obračunih, ki odražajo neto odhodke, iz člena 32(1) Izvedbene uredbe Komisije (EU) 2022/128 (3). To je potrebno za namene ocen iz člena 54(2) Uredbe (EU) 2021/2116.

(12) Člen 2(5) Izvedbene uredbe Komisije (EU) 2022/1317 (4) določa, da morajo države članice, ki uporabijo katero koli odstopanje iz člena 1(1) navedene izvedbene uredbe, v letno poročilo o smotrnosti, ki ga je treba predložiti 15. februarja 2024, vključiti oceno učinkov uporabe takih odstopanj na svetovno prehransko varnost, ohranjanje okolja in boj proti podnebnim spremembam.

(13) Zato bi bilo treba v skladu s členom 134(14) Uredbe (EU) 2021/2115 določiti pravila o predstavitvi vsebine letnih poročil o smotrnosti in o posredovanju teh poročil Komisiji.

(14) Za predložitev letnih poročil o smotrnosti Komisiji bi morale države članice uporabljati elektronski sistem za varno izmenjavo informacij „SFC2021“ iz člena 3 Izvedbene uredbe Komisije (EU) 2021/2289 (5).

(15) Ukrepi iz te uredbe so v skladu z mnenjem Odbora za skupno kmetijsko politiko –

SPREJELA NASLEDNJO UREDBO:

Člen 1 Predstavitev vsebine letnega poročila o smotrnosti Države članice predstavijo vsebino letnega poročila o smotrnosti iz člena 134 Uredbe (EU) 2021/2115 v skladu s Prilogo k tej uredbi.

Člen 2 Predložitev letnega poročila o smotrnosti Države članice letno poročilo o smotrnosti predložijo v elektronski obliki prek elektronskega sistema za varno izmenjavo informacij, imenovanega „SFC2021“, iz člena 3 Izvedbene uredbe (EU) 2021/2289.

Člen 3 Začetek veljavnosti Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. januarja 2023 Za Komisijo predsednica Ursula VON DER LEYEN

(1) UL L 435, 6.12.2021, str. 1.

(2) Uredba (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike ter razveljavitvi Uredbe (EU) št. 1306/2013 (UL L 435, 6.12.2021, str. 187).

(3) Izvedbena uredba Komisije (EU) 2022/128 z dne 21. decembra 2021 o pravilih za uporabo Uredbe (EU) 2021/2116 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrditvijo obračunov, pregledi, varščinami in preglednostjo (UL L 20, 31.1.2022, str. 131).

(4) Izvedbena uredba Komisije (EU) 2022/1317 z dne 27. julija 2022 o določitvi odstopanj od Uredbe (EU) 2021/2115 Evropskega parlamenta in Sveta v zvezi z uporabo standardov za dobre kmetijske in okoljske pogoje zemljišč (standardi DKOP) 7 in 8 za leto zahtevka 2023 (UL L 199, 28.7.2022, str. 1).

(5) Izvedbena uredba Komisije (EU) 2021/2289 z dne 21. decembra 2021 o določitvi pravil za uporabo Uredbe (EU) 2021/2115 Evropskega parlamenta in Sveta o predstavitvi vsebine strateških načrtov SKP in elektronskem sistemu za varno izmenjavo informacij (UL L 458, 22.12.2021, str. 463).